Vizita ar trebui să îi liniştească pe ucraineni privind sprijinul continuu al Statelor Unite ale Americii și promisiunea de a trimite un flux de arme, într-un moment în care Rusia lui Putin desfăşoară o ofensivă în regiunea Harkov (nord-est), transmite AFP.
Antony Blinken, aflat la a patra vizită la Kiev de la începutul invaziei Rusiei în Ucraina, în februarie 2022, a sosit cu trenul de noapte din Polonia. Blinken urmează să se întâlnească cu preşedintele Ucrainei, Volodimir Zelenski, conform unui jurnalist al AFP care îl însoţeşte.
Vizita, care nu a fost anunţată anterior, intervine la câteva săptămâni după votul dat de Congresul american în care s-a deblocat un pachet financiar masiv pentru Ucraina în valoare de 61 de miliarde de dolari. Ajutorul financiar a fost în aşteptare mai multe luni din cauza dificultăților de politică internă ale Statelor Unite, aflate în plin unui an electoral.
De atunci, SUA au eliberat aproximativ 1,4 miliarde de dolari în ajutoare militare din stocurile sale, în principal sisteme antiaeriene Patriot şi NASAMS care lipsesc Ucrainei foarte mult pentru a face faţă ruşilor, dar şi muniţii pentru artilerie.
Fluxul de ajutor este de aşteptat să continue accelerat, în condițiile în care Washingtonul face eforturi să recupereze lunile pierdute când Congresul voia să ajungă la o înţelegere privind asistenţa acordată Kievului.
'Această călătorie îşi propune în primul rând să transmită un semnal puternic pentru a-i linişti pe ucrainenii care se află evident într-o situaţie foarte dificilă, atât din cauza intensificării luptelor pe frontul de est, cât şi pentru că ruşii îşi extind în prezent atacurile transfrontaliere la Harkov', a zis jurnaliştilor un înalt responsabil american la bordul trenului în care se afla Blinken. Acesta intenţionează mai ales să 'detalieze modul în care ajutorul nostru va fi pus în practică, astfel încât să le întărească apărarea şi să le permită să recâştige iniţiativa' pe câmpul de luptă, a adăugat înaltul responsabil american, sub protecţia anonimatului.
Ultima vizită a unui înalt oficial american în Ucraina a fost în martie când Jake Sullivan, consilierul pentru securitate naţională al preşedintelui Joe Biden, a mers la Kiev.
Fiți la curent cu ultimele noutăți. Urmăriți DCNews și pe Google News